
[bookmark: _GoBack]Сматрајући да би се унапређењем прописа постигла боља заштита права грађана , у складу са чланом 18. ставом 2. Закона о Заштитнику грађана („Службени гласник Републике Србије“, бр. 79/2005 и 54/2007) Заштитник грађана подноси Влади и Народној скупштини Републике Србије

ИНИЦИЈАТИВУ
за
стварање правног оквира којим ће се уредити процедуре поступања надлежних органа  на оправдани захтев физичког лица, ради прибављања података о идентитету лица (власника налога на друштвеним мрежама) када постоје околности које указују да је посредством друштвених мрежа учињено дело које се гони по приватној тужби.

О б р а з л о ж е њ е
Заштитнику грађана притужбама је указано да грађани према којима је, путем „фиктивних“ налога на друштвеним мрежама, почињено кривично дело које се гони по приватној тужби, нису у могућности да кривично гоне починиоце, јер је податак о идентитету таквих лица могуће прибавити само уз налог суда, чиме им је повређено право на судску заштиту права зајемчених Уставом, као и право на уклањање последица које су повредом настале. 
***
Законом о међународној правној помоћи у кривичним стварима ("Службени гласник Републике Србије", бр. 20/2009) чланом 83. став 1. тачка 3. прописано је да остали облици међународне правне помоћи обухватају размену обавештења и достављање писмена и предмета који су у вези са кривичним поступком у држави молиљи, достављање података без замолнице, коришћење аудио и видео-конференцијске везе, формирање заједничких истражних тимова.
Закоником о кривичном поступку ("Службени гласник Републике Србије", бр. 72/2011, 101/2011, 121/2012, 32/2013, 45/2013 и 55/2014) чланом 5. став 1. прописано је да је за кривична дела за која се гони по службеној дужности овлашћени тужилац јавни тужилац, а за кривична дела за која се гони по приватној тужби овлашћени тужилац је приватни тужилац.
Закоником о кривичном поступку чланом 282. став 3. прописано је да ако јавни тужилац из саме кривичне пријаве не може оценити да ли су вероватни наводи пријаве или ако подаци у пријави не пружају довољно основа да може одлучити да ли ће спровести истрагу или ако је на други начин сазнао да је извршено кривично дело, јавни тужилац може поднети захтев државним и другим органима и правним лицима да му пруже потребна обавештења.
Закоником о кривичном поступку чланом 500. став 1. тачка 1. је прописано да оптужни предлог, односно приватна тужба садржи име и презиме окривљеног са личним подацима уколико су познати.
Чланом 286. став 1. наведеног закона прописано је да ако постоје основи сумње да је извршено кривично дело за које се гони по службеној дужности, полиција је дужна да предузме потребне мере да се пронађе учинилац кривичног дела, да се учинилац или саучесник не сакрије или не побегне, да се открију и обезбеде трагови кривичног дела и предмети који могу послужити као доказ, као и да прикупи сва обавештења која би могла бити од користи за успешно вођење кривичног поступка, док је ставом 3. прописано да по налогу судије за претходни поступак, а на предлог јавног тужиоца, полиција може у циљу испуњења дужности из става 1. овог члана прибавити евиденцију остварене телефонске комуникације, коришћених базних станица или извршити лоцирање места са којег се обавља комуникација.
Законом о полицији ("Службени гласник Републике Србије", бр. 6/2016) у члану 75. став 1. тачка 11. прописано је да ће се провера идентитета лица применити према лицу, за које постоји оправдани захтев службених лица органа државне управе, правних или физичких лица, док је ставом 2. прописано да се оправданим захтевом из става 1. тачка 11. овог члана сматра захтев из којег је видљиво да су службеним лицима такви подаци неопходни за законито поступање или да је физичким лицима повређено неко право. 
Законом о електронским комуникацијама ("Службени гласник Републике Србије", бр. 44/2010, 60/2013 - одлука УС и 62/2014) чланом 128. став 1. прописано је да је оператор дужан да задржи податке о електронским комуникацијама (тзв. задржани подаци), док је ставом 2. прописано да приступ задржаним подацима није допуштен без пристанка корисника, осим на одређено време и на основу одлуке суда, ако је то неопходно ради вођења кривичног поступка или заштите безбедности Републике Србије, на начин предвиђен законом.

У случају да је кривично дело које се гони по приватној тужби учињено путем друштвених мрежа, пре подношења приватне тужбе суду, потребно је утврдити идентитет наведених лица, односно јединствену бројчану ознаку рачунара на интернету (ИП адреса) са којих су коментари постављени, а којим подацима располажу само администратори друштвених мрежа. 
Сходно важећим прописима Републике Србије, у случају податке о ИП адресама корисника налога друштвених мрежа чије седиште је регистровано у иностранству могуће је прибавити путем међународне правне помоћи посредством правосудних органа, или министарства надлежног за правосуђе, која процедура је уређена Законом о међународној  правној помоћи у кривичним стварима.
Други, мање формалан, начин прибављања наведених података, могућ је путем „online“ сервиса администратора конкретне друштвене мреже, који се користи у хитним случајевима, где је у унапред постављеном обрасцу таксативно наведено о ком кривичном делу је реч (при чему су сва кривична дела сходно прописима у Републици Србији инкриминисана као кривична дела која се гоне по службеној дужности) уз обавезну доставу преведеног захтева надлежног суда или тужилаштва којим се на основу члана 282. став 3. Законика о кривичном поступку захтева од полиције да се обрати администраторима друштвених мрежа.
Како је Законом о електронским комуникацијама предвиђено да је приступ „задржаним подацима“ допуштен је искључиво по налогу суда ако је то неопходно ради вођења кривичног поступка, на начин предвиђен законом, може се закључити да и када је реч о друштвеним мрежама чије је седиште у Републици Србији, информације о електронским подацима могуће је добити само уз  налог суда.
Дакле, сходно важећим одредбама напред наведених закона, у случају да је путем друштвених мрежа почињено кривично дело које се гони по приватној тужби, грађанима није омогућено да затраже судску заштиту својих права јер нису у могућности да за потребе вођења кривичног поступка, прибаве податке о ИП адресама корисника налога грађана.
Имајући у виду наведено, произлази да у правном систему Републике Србије није омогућено да грађанин ради заштите својих права поднесе приватну тужбу због учињеног кривичног дела путем друштвених мрежа јер није могуће утврдити идентитет лица који је дело починило, због чега Заштитник грађана сматра да је од значаја за очување принципа правне сигурности и начела владавине права да се створи правни оквир који ће отклонити описани недостатак.

                                                                                                  ЗАМЕНИК ЗАШТИТНИКА ГРАЂАНА

                                                                                                Милош Јанковић

